Anders G. Christensen

Anders Georg Christensen (født 4. april 1962) er en dansk politiker, der er spidskandidat for partiet Venstre i Region Midtjylland til Regionsrådsvalget 2021. Han er medlem af byrådet i Favrskov Kommune og 1. suppleant til Folketinget for Venstre i Østjyllands Storkreds. Han har tidligere været borgmester i Favrskov Kommune i perioden 2006 til 2010, og borgmester i Hadsten Kommune fra 2002 til 2006. Anders er desuden medlem af Venstres hovedbestyrelse.

Anders blev matematisk student ved Randers Handelsskole i 1982, og blev senere uddannet landmand, hvor han tog ansættelse på flere gårde og godser rundt i landet. Inden han overtog borgmesterposten i Hadsten Kommune i 2002, havde han været 14 år som forvalter på Kollerup Gods.

Han har desuden flere bestyrelsesposter, hvor han bl.a. er formand i Cattlenic A/S, næstformand i Erhvervakademiet Dania og medlem i Hadsten Varmeværk og Favrskov Gymnasiums bestyrelser. Han har også været fortaler for etablering af en Kattegat-forbindelse.

Poltisk karriere 
Anders G. Christensen er vokset op i en Venstre-familie i landsbyen Veddum, der ligger nordvest for Hadsund i det sydlige Himmerland. Faren var kredsformand i Hobrokredsen i Venstre, og i 1981 blev Anders G. Christensen medlem af Venstres Ungdom (VU), hvor han var med til at stifte en lokalafdeling af i Hadsund Kommune samme år, hvor han blev formand. Fra 1984 til 1985 var han medlem af forretningsudvalget i VU, og var i denne periode med til bane vejen for, at Lars Løkke Rasmussen blev VU-formand i 1986.

I 1988 flyttede han til Hadsten og blev godsforvalter ved Kollerup Gods. Ved kommunalvalget i 1993 blev han valgt til byrådet i Hadsten Kommune, hvor Venstre gik frem fra to til fem mandater. I 2001 blev han valgt som borgmester i Hadsten Kommune og afløste dermed Anna-Grethe Dahl.

I forbindelse med strukturreformen i 2007 blev han valgt som formand for sammenlægningsudvalget for den nye kommune. Den stilling blev den 1. januar 2007 konverteret til en borgmesterpost i den nye Favrskov Kommune. Ved kommunalvalget i 2009 tabte han borgmesterposten til Nils Borring. I 2013 forsøgte han at genvinde borgmesterposten, men her blev Nils Borring genvalgt.

Ved folketingsvalget 2019 var Anders G. Christensen opstillet i Favrskovkredsen i Østjyllands Storkreds. Han fik 3.193 personlige stemmer og fik dermed sjetteflest personlige stemmer blandt Venstres folketingskandidater i Østjylland. Selvom Venstre havde fået seks mandater ved folketingsvalget, gik mandatet til Heidi Bank som følge af partistemmer i hendes opstillingskreds. Han fik i marts 2020 én uge som vikar for Troels Lund Poulsen, og vil igen i efteråret 2020 supplere Britt Bager.

I september 2020 offentliggjorde Anders G. Christensen, at han gik efter at blive spidskandidat for Venstre i Region Midtjylland. I oktober 2020 blev han officielt indstillet som Venstres spidskandidat til Regionsrådsvalget i 2021.

Politiske poster og roller 
 1984 - 1985: Medlem af Venstres Ungdoms forretningsudvalg
 1990 - 1998: Medlem af Folkeoplysningsudvalget i Hadsten Kommune
 1994 - (nuværende): Medlem af Hadsten/Favrskov kommunalbestyrelse
 1994 - 1998: Valgt til Hadsten kommunalbestyrelse (medlem af undervisnings- og kulturudvalget)
 1998 - (nuværende): Genvalgt til Hadsten kommunalbestyrelse (medlem af teknisk- og socialudvalget)
 2001 - (nuværende): Genvalgt til Hadsten kommunalbestyrelse (indtrådt i økonomiudvalget og udtrådt af teknisk udvalg)
 2002 - 2006: Borgmester i Hadsten Kommune
 2005 - 2006: Formand for Favrskov Kommunes sammenlægningsudvalg
 2005 - 2009: Formand for Venstres kommunalpolitiske kontaktudvalg
 2005 - 2009 + 2011 - (nuværende): Medlem af Venstres hovedbestyrelse
 2006 - 2010: Borgmester i den nye Favrskov Kommune (oprettet ifm. Kommunalreformen 2007)
 2006 - 2013: Formand for Kommunekontaktrådet (KKR) Region Midtjylland
 2007 - 2009: Medlem af Venstres forretningsudvalg
 2009 - 2013: Medlem af formandsskabet for Kattegat-komiteen
 2016 - 2019: Opstillet som folketingskandidat for Venstre i Favrskov
 2017 - (nuværende): Formand for Teknik- og Miljøudvalget i Favrskov Kommune
 2019 - (nuværende): 1. suppleant til Folketinget i Østjyllands Storkreds
 2020 - (nuværende): Spidskandidat for Venstre i Region Midtjylland

Privat 
Anders G. Christensen bor i Hadsten sammen med sin hustru, Jane, der er børnehaveklasseleder. Parret har sammen tre voksne døtre og to plejebørn.

Noter og referencer 

 Anders G. Christensens websted
 Facebook: Folketingskandidat Anders G. Christensen
 Instagram: https://www.instagram.com/andersgchr/
 Twitter: https://twitter.com/agc_anders
 Profil tv2ostjylland.dk
 Venstre klar med ny folketingskandidat
 TV: Anders G. gør sig klar til en folketingsvalgkamp 
 https://jyllands-posten.dk/aarhus/ECE11430395/en-lokal-stemme-paa-borgen-kan-faa-ting-til-at-falde-nemmere-ned-i-favrskovs-turban/
 https://stiften.dk/aarhus/Talgymnastik-koster-ex-borgmester-stol-i-Folketinget-Det-er-virkelig-en-flad-fornemmelse/artikel/582831
 http://favrskov.lokalavisen.dk/nyheder/2019-06-06/-Anders-G.-Christensen-vandt-i-Favrskov-men-tabte-på-valgteknik-5124584.html 
 https://www.tv2ostjylland.dk/artikel/en-af-valgets-tabere-i-oestjylland-troede-den-var-hjemme

Borgmestre fra Venstre
Borgmestre i Hadsten
Landmænd fra Danmark